**SUTARTIS Nr. USAD**

***Dėl vienkartinių pakuočių, už kurias nustatytas užstatas, administravimo, surinkimo ir tvarkymo organizavimo***

 2020 m.

Vilnius

**Viešoji įstaiga „Užstato sistemos administratorius“**, kodas juridinių asmenų registre 303370260, kurios buveinė yra adresu Lentvario g. 22, Vilnius, („**Administratorius**“), atstovaujama generalinio direktoriaus Gintaro Varno, veikiančio įstaigos įstatų pagrindu ir UAB , kodas juridinių asmenų registre , kurios buveinė yra adresu , („**Pavedimo davėjas**“), atstovaujama direktoriaus veikiančio įmonės įstatų pagrindu

(toliau kiekvienas atskirai vadinamas „**Šalimi**“, o kartu – „**Šalimis**“),

**ATSIŽVELGDAMOS Į TAI, KAD:**

1. Lietuvoje įdiegus užstato už vienkartines pakuotes sistemą, Pavedimo davėjas turi pareigą dalyvauti šioje sistemoje ir vykdyti kitas Lietuvos Respublikos pakuočių ir pakuočių atliekų tvarkymo įstatyme gamintojams ir importuotojams, kurie Lietuvos vidaus rinkai tiekia gaminius, supakuotus į vienkartines pakuotes, kurioms taikomas užstatas, numatytas pareigas;
2. Pavedimo davėjas pareigą dalyvauti užstato už vienkartines pakuotes sistemoje gali vykdyti pavesdamas užstato už vienkartines pakuotes sistemos administratoriui organizuoti užstato už vienkartines pakuotes sistemą, o Administratorius teisės aktų nustatyta tvarka yra įgijęs teisę vykdyti užstato už vienkartines pakuotes sistemos administratoriaus veiklą;

susitarė ir sudarė šią sutartį dėl vienkartinių pakuočių, už kurias nustatytas užstatas, administravimo, surinkimo ir tvarkymo organizavimo („**Sutartis**“).

**1 straipsnis. SUTARTYJE VARTOJAMOS SĄVOKOS**

Sutartyje vartojamos šios didžiąja raide rašomos sąvokos, turinčios toliau nurodytą apibrėžtą reikšmę ir (arba) konkretų turinį, bei yra atitinkamai aiškinamos, jeigu kontekstas akivaizdžiai nereikalauja kitaip ir (ar) Sutartyje nenurodyta kitaip:

|  |  |
| --- | --- |
| * 1. **Administravimo veiksmai (Užstato už vienkartines pakuotes sistemos administravimo veiksmai)**
 | Administratoriaus ar Administratoriaus pavedimu trečiųjų asmenų atliekami veiksmai, darbai ar pan., susiję su Pavedimo davėjo Vienkartinių pakuočių, užregistruotų Registre, administravimu, surinkimo ir tvarkymo organizavimu, bei skirti įgyvendinti Pakuočių ir pakuočių atliekų tvarkymo įstatyme nustatytas Pavedimo davėjo pareigas, susijusias su dalyvavimu Užstato sistemoje, ir (ar) teisės aktuose nustatytas Administratoriaus pareigas, susijusias su Užstato sistemos administravimu ir organizavimu visoje Lietuvos teritorijoje, taip pat ir kitus įsipareigojimus pagal Sutartį. |
| * 1. **Administravimo įmoka (Įmoka už užstato už vienkartines pakuotes sistemos administravimą)**
 | Pavedimo davėjo pagal šią Sutartį mokama įmoka už Užstato sistemos administravimą (Administravimo veiksmus), nurodyta šios Sutarties 13.2 punkte. |
| * 1. **Administravimo įmokos tarifas**
 | Tarifas, nurodytas Sutarties Priede Nr. 1. |
| * 1. **Ataskaitos**
 | Pardavimų ataskaitos, nurodytos šios Sutarties 11.1 punkte, ir ataskaitos, nurodytos šios Sutarties 11.2 punkte. |
| * 1. **Brūkšninis kodas**
 | Unikalus kodas, nurodytas šios Sutarties 1.19 punkte, arba Universalus kodas, nurodytas Sutarties 1.20 punkte. |
| * 1. **Daugkartinė pakuotė**
 | Pavedimo davėjo rinkai tiekiamo skirtingo gaminio pakuotė (t. y. identifikuojama pagal tūrį, formą ir pan. atskiro produkto, prekės pakuotė) pagal teisės aktų reikalavimus laikoma daugkartinio naudojimo pakuote, kuriai taikomas užstatas bei kuri yra užregistruota Registre. |
| * 1. **Gaminių pakuočių registras (Registras)**
 | Administratoriaus informacinė sistema (duomenų bazė), kurioje registruojamos skirtingų gaminių Vienkartinės pakuotės. Registre taip pat registruojamos ir Daugkartinės pakuotės, jei sudaromas susitarimas pagal šios Sutarties 5 straipsnį. |
| * 1. **Instrukcijų vadovas**
 | Instrukcijų, reikalavimų, specifikacijų rinkinys, skelbiamas Administratoriaus interneto adresu [www.grazintiverta.lt](http://www.usad.lt) (kartu su vėlesniais pakeitimas ir papildymais), esantis šios Sutarties dalimi bei nustatantis reikalavimus pakuotėms (kurie nustatomi atsižvelgiant tik į teisės aktų reikalavimus ir į Taromatų technines galimybes priimti tokias pakuotes, t. y. kitokie Instrukcijų vadove nustatyti reikalavimai pakuotėms nebus taikomi), jų ženklinimui (kurie nustatomi atsižvelgiant tik į teisės aktų reikalavimus ir į Taromatų technines galimybes priimti tokias pakuotes, t. y. kitokie Instrukcijų vadove nustatyti reikalavimai pakuotėms nebus taikomi), registravimui Registre ir pan. Esant neatitikimams tarp Instrukcijų vadovo ir Sutarties nuostatų, Šalys vadovausis Sutarties nuostatomis.  |
| * 1. **Mokestis** **už paslaugas, susijusias su Daugkartinėmis pakuotėmis**
 | Pavedimo davėjo Administratoriui mokamas mokestis už Daugkartinių pakuočių paslaugas, apibrėžtas susitarime dėl paslaugų, susijusių su Daugkartinėmis pakuotėmis, teikimo sąlygų ir tvarkos (Priedas Nr. 2). |
| * 1. **Mokesčio už paslaugas, susijusias su Daugkartinėmis pakuotėmis, tarifas**
 | Mokesčio už paslaugas, susijusias su Daugkartinėmis pakuotėmis, tarifas, nurodytas Sutarties Priede Nr. 1. |
| * 1. **Pakuočių grupė**
 | Vienkartinių pakuočių, pažymėtų tuo pačiu Unikaliu kodu ir (ar) Universaliu kodu, grupė.  |
| * 1. **Pakuočių pardavėjas (Pardavėjas)**
 | Asmuo, kuris parduoda kitiems asmenims (galutiniams naudotojams ir (ar) vartotojams) gaminius, supakuotus į vienkartines pakuotes, kurioms taikomas Užstatas, ir kuris pagal teisės aktų reikalavimus privalo priimti šias pakuotes iš vartotojų ar galutinių naudotojų ir grąžinti jiems Užstatą. Pakuočių pardavėjais taip pat laikomi pardavėjai, kurie pagal Lietuvos Respublikos pakuočių ir pakuočių atliekų tvarkymo įstatymą savo pasirinkimu (savanoriškai) dalyvauja Užstato sistemoje. |
| * 1. **Pardavimų ataskaita**
 | Kiekvieną mėnesį už praėjusį kalendorinį mėnesį Pavedimo davėjo pagal šios Sutarties reikalavimus rengiama ir Administratoriui teikiama ataskaita, nurodyta šios Sutarties 11.1 punkte. |
| * 1. **Patvirtinantis dokumentas**
 | Teisės aktuose nustatytos formos dokumentas apie Pavedimo davėjo naudai sutvarkytas Vienkartines pakuotes (t. y. dokumentas, patvirtinantis tam tikro vienkartinių pakuočių, už kurias nustatytas Užstatas, atliekų kiekio sutvarkymą ir Pavedimo davėjo teisės pasinaudoti Lietuvos Respublikos mokesčio už aplinkos teršimą įstatyme nustatytos mokesčio už aplinkos teršimą pakuočių atliekomis lengvatos įgijimą). |
| * 1. **Prisijungimo mokestis**
 | Mokestis, nurodytas Sutarties 13.5 punkte. |
| * 1. **Registracijos mokestis**
 | Mokestis, nurodytas Sutarties 13.6 punkte. |
| * 1. **Speciali pakuotė**
 | Pavedimo davėjo Lietuvos vidaus rinkai tiekiamų gaminių Vienkartinė pakuotė, kurios tvarkymo administravimas ir organizavimas Administratoriaus Užstato sistemoje negali būti atliekamas įprastomis sąlygomis dėl to, kad tokia Vienkartinė pakuotė dėl techninių kliūčių negali būti priimta Taromatu arba jos priėmimas Taromatu ir (ar) tvarkymas reikalauja papildomų, palyginti su kitomis tokio pat tipo Vienkartinėmis pakuotėmis, lėšų. |
| * 1. **Taromatas**
 | Automatizuota (nedalyvaujant žmogui) pakuočių priėmimo priemonė, dėl kurios naudojimo, priimant Vienkartines pakuotes iš vartotojų, Administratorius yra sudaręs susitarimą su Pardavėju (-ais).  |
| * 1. **Unikalus kodas**
 | Pavedimo davėjo Vienkartinių pakuočių žymėjimui naudojamas bei šioje Sutartyje nustatytus reikalavimus ir specifikacijas atitinkantis nacionalinis brūkšninis kodas, skirtas ženklinti Vienkartines pakuotes, į kurias supakuoti gaminiai tiekiami tik Lietuvos vidaus rinkai ar Lietuvos rinkai ir užsienio valstybių, nenurodytų toliau esančiame sąraše, rinkoms. Unikaliu kodu negali būti žymimos pakuotės, į kurias supakuoti gaminiai tiekiami ne tik Lietuvos vidaus rinkai, bet ir Latvijos, Estijos, Baltarusijos, Rusijos Federacijos, Lenkijos, Ukrainos (Administratoriaus sprendimu, apie kurį Administratorius praneš Pavedimo davėjui prieš 60 dienų, šis sąrašas gali būti keičiamas atsižvelgiant į pagrįstą Vienkartinių pakuočių, patiektų kitų šalių rinkoms, įvežimo į Lietuvos teritoriją riziką) rinkoms arba tik užsienio valstybių rinkoms, išskyrus atvejus, nurodytus šios Sutarties 9.3 punkte. |
| * 1. **Universalus kodas**
 | Pavedimo davėjo Vienkartinių pakuočių žymėjimui naudojamas bei šioje Sutartyje nustatytus reikalavimus ir specifikacijas atitinkantis brūkšninis kodas, skirtas ženklinti pakuotes, į kurias supakuoti gaminiai tiekiami ne tik Lietuvos vidaus rinkai, bet ir užsienio valstybių rinkoms. |
| * 1. **Užstatas**
 | Teisės aktuose nustatyto dydžio pinigų suma už gaminio Vienkartinę pakuotę. |
| * 1. **Užstato sistema**
 | Visuma organizacinių, administracinių, finansinių, informacinių ir kitų priemonių, įgyvendinamų Administratoriaus Lietuvos Respublikos teritorijoje, siekiant užtikrinti Vienkartinių pakuočių priėmimą iš vartotojų ir (ar) galutinių naudotojų, Užstato vartotojams ir (ar) galutiniams naudotojams grąžinimą, priimtų Vienkartinių pakuočių sutvarkymą pagal teisės aktų reikalavimus bei Pavedimo davėjo teisės aktuose nustatytų pareigų, susijusių su Vienkartinėmis pakuotėms, vykdymą.  |
| * 1. **Vienkartinė pakuotė**
 | Pavedimo davėjo tiekiamo rinkai skirtingo gaminio pakuotė (t. y. identifikuojama pagal Brūkšninį kodą, taip pat pagal tūrį, formą ir pan. atskiro produkto, prekės pakuotė) pagal teisės aktų reikalavimus laikoma vienkartinio naudojimo pakuote, kuriai taikomas ir už kurią imamas Užstatas bei kuri atitinka Instrukcijų vadove nustatytus reikalavimus ir yra užregistruota Registre. Šioje Sutartyje Vienkartinėmis pakuotėmis taip pat vadinamos ir Vienkartinių pakuočių atliekos. |
| * 1. **Ženklas**
 | Visuotinis Lietuvos Respublikos teritorijoje užstato už vienkartines pakuotes sistemos taikymą nurodantis ženklas, kurio forma patvirtina teisės aktų nustatyta tvarka. |
| Kitos Sutartyje vartojamos sąvokos aiškinamos taip, kaip jos apibrėžtos Lietuvos Respublikos pakuočių ir pakuočių atliekų tvarkymo įstatyme, Lietuvos Respublikos atliekų tvarkymo įstatyme, Lietuvos Respublikos mokesčio už aplinkos teršimą įstatyme ir kituose pakuočių atliekų tvarkymą reglamentuojančiuose teisės aktuose.  |

1. **straipsnis. SUTARTIES DALYKAS IR ŠALIŲ ĮSIPAREIGOJIMAI**
	1. Administratorius įsipareigoja šioje Sutartyje numatytomis sąlygomis ir tvarka atlikti Administravimo veiksmus, siekdamas užtikrinti Pavedimo davėjui Lietuvos Respublikos pakuočių ir pakuočių atliekų tvarkymo įstatyme ir kituose teisės aktuose nustatytų pareigų, susijusių su dalyvavimu Užstato sistemoje, įgyvendinimą, o Pavedimo davėjas įsipareigoja mokėti Administratoriui Administravimo įmokas bei vykdyti kitus sutartinius įsipareigojimus pagal šią Sutartį.
	2. Administratorius įsipareigoja:
		1. šioje Sutartyje nustatyta tvarka registruoti Pavedimo davėjo Vienkartines pakuotes Registre pagal Pavedimo davėjo pateiktus duomenis;
		2. vesti Užstato sistemoje surinktų ir sutvarkytų Vienkartinių pakuočių apskaitą;
		3. tuo atveju, jei Vienkartinėms pakuotėms priimti naudojami Taromatai, užtikrinti, kad jie būtų pritaikyti identifikuoti ir suskaičiuoti bei priimtų Pavedimo davėjo Vienkartines pakuotes, užregistruotas Registre, išskyrus atvejus, kai vartotojų grąžinamos pakuotės nepažymėtos Ženklu arba toks Ženklas nėra aiškiai matomas ir dėl to jo negalima identifikuoti ir (ar) nepažymėtos Brūkšniniu kodu arba Brūkšninis kodas yra pažeistas ir dėl to negalima identifikuoti Pavedimo davėjo, ir (ar) jos nevisiškai ištuštintos, ir (ar) jų forma yra pakitusi tiek, kad techniškai neįmanoma jų identifikuoti;
		4. teisės aktuose nustatyta tvarka vykdyti visuomenės švietimą ir informavimą apie Užstato sistemą ir su ja susijusius klausimus;
		5. organizuoti Pavedimo davėjo Vienkartinių pakuočių, kurios yra užregistruotos Registre ir atitinka šioje Sutartyje nustatytus reikalavimus, priėmimą Pardavėjų prekybos vietose ir organizuoti bei vykdyti jų sutvarkymą bei kitas teisės aktuose nustatytas Užstato sistemos administratoriaus funkcijas ir įsipareigojimus pagal šią Sutartį;
		6. užtikrinti, kad teisės aktų nustatyta tvarka Pavedimo davėjui ir (arba) kompetentingai institucijai (jei pagal teisės aktų reikalavimus dokumentas teikiamas kompetentingai institucijai) būtų pateiktas Patvirtinantis dokumentas arba atlikti kitus teisės aktuose numatytus veiksmus, kurie pagal teisės aktų nuostatas prilyginami Patvirtinančio dokumento pateikimui Pavedimo davėjui ir (ar) kompetentingai institucijai.
	3. Pavedimo davėjas įsipareigoja:
		1. užtikrinti, kad Pavedimo davėjo rinkai tiekiamos Vienkartinės pakuotės atitiktų įstatymuose bei kituose teisės aktuose, šioje Sutartyje ir Instrukcijų vadove nustatytus reikalavimus bei specifikacijas, įskaitant, bet neapsiribojant, reikalavimus pakuočių medžiagai, formai, žymėjimui;
		2. užtikrinti, kad iki 2016 m. sausio 31 d. (įskaitytinai) rinkai nebūtų patiekti Pavedimo davėjo gaminiai, supakuoti į Vienkartines pakuotes, pažymėtas Ženklu, kurių administravimas, surinkimas ir tvarkymo organizavimas pavedamas Administratoriui šia Sutartimi;
		3. šioje Sutartyje nustatyta tvarka ir sąlygomis teikti Administratoriui informaciją, reikalingą užregistruoti Pavedimo davėjo Vienkartines pakuotes Registre, Ataskaitas, kitus duomenis ir (ar) informaciją, kuri reikalinga sutartinių įsipareigojimų vykdymui ir (ar) Užstato sistemos administravimui ir organizavimui;
		4. mokėti Administratoriui Administravimo įmokas bei atlikti kitus Sutartyje numatytus mokėjimus laikydamasis šioje Sutartyje nustatytų sąlygų ir tvarkos;
		5. bendradarbiauti su Administratoriumi, siekiant užtikrinti tinkamą Užstato sistemos funkcionavimą bei kitų įsipareigojimų pagal šią Sutartį vykdymą.
2. **straipsnis. ŠALIŲ PAREIŠKIMAI IR PATVIRTINIMAI**
	1. Pavedimo davėjas patvirtina, kad:
		1. yra įregistravęs savo veiklą teisės aktų nustatyta tvarka ir pagal Lietuvos Respublikos atliekų tvarkymo įstatymo, Lietuvos Respublikos pakuočių ir pakuočių atliekų tvarkymo įstatymo reikalavimus yra laikomas gamintoju (pakuočių naudotoju) ir (ar) gaminių, supakuotų į Vienkartines pakuotes, importuotoju;
		2. yra informuotas ir supranta, kad Administratorius, siekdamas tinkamai įvykdyti pareigas, susijusias su Užstato sistemos administravimu ir organizavimu, veiklą planuoja ir vykdo taip, kad ji (veikla) kuo labiau atitiktų visų gamintojų ir (ar) importuotojų, pavedusių Administratoriui Užstato sistemos organizavimą, interesus, bei tai, kad Administratorius pagal Lietuvos Respublikos pakuočių ir pakuočių atliekų tvarkymo įstatymo reikalavimus visiems gamintojams ir importuotojams paslaugas privalo teikti vienodomis sąlygomis.
	2. Šalys supranta ir patvirtina, kad ši Sutartis sudaryta siekiant įgyvendinti gamintojų ir (ar) importuotojų pareigą dalyvauti užstato už vienkartines pakuotes sistemoje bei siekiant sudaryti galimybę Pavedimo davėjui pasinaudoti teisės aktuose numatytomis mokesčio už aplinkos teršimą pakuočių atliekomis lengvatomis, o Administratoriui – tinkamai administruoti ir organizuoti Užstato sistemą.
	3. Administratorius patvirtina, kad yra įregistravęs savo veiklą teisės aktų nustatyta tvarka ir pagal Lietuvos Respublikos pakuočių ir pakuočių atliekų tvarkymo įstatymo bei kitų teisės aktų reikalavimus yra įgijęs teisę užsiimti užstato už vienkartines pakuotes sistemos administratoriaus veikla bei turi visus tam reikalingus ir galiojančius valstybės institucijų sprendimus.
3. **straipsnis. TEISĖ Į VIENKARTINES PAKUOTES**
	1. Šalys susitaria, kad nuosavybės teisė į Vienkartines pakuotes, surenkamas Užstato sistemoje, nuo šių pakuočių surinkimo (priėmimo iš vartotojų ir (ar) galutinių naudotojų) momento pereina Administratoriui, ir Pavedimo davėjas garantuoja, kad nereikš jokių reikalavimų, susijusių su nuosavybės teisės į minėtas pakuotes Administratoriui perleidimu.
4. **straipsnis. DAUGKARTINĖ PAKUOTĖ**
	1. Šalys susitaria, kad Administratorius teiks Pavedimo davėjui paslaugas, susijusias su Daugkartinių pakuočių priėmimu iš vartotojų Taromatais, kuriuos Administratorius pagal sutartis dėl Taromatų naudojimo yra perdavęs valdyti ir naudotis Pardavėjams, („**Paslaugos, susijusios su Daugkartinėmis pakuotėmis**“) tik tuo atveju, jei Šalys susitarė dėl šių paslaugų teikimo, pasirašydamos atskirą susitarimą dėl Paslaugų, susijusių su Daugkartinėmis pakuotėmis, teikimo sąlygų ir tvarkos (toliau – „**Susitarimas**“, Sutarties Priedas Nr. 2). Tokiu atveju:
		1. Administratorius įsipareigoja Susitarime (Priedas Nr. 2) nustatytomis sąlygomis ir tvarka Pavedimo davėjui teikti Paslaugas, susijusias su Daugkartinėmis pakuotėmis, užregistruotomis Administratoriaus Registre;
		2. Pavedimo davėjas įsipareigoja Susitarime (Priedas Nr. 2) nustatyta tvarka ir sąlygomis mokėti už Paslaugas, susijusias su Daugkartinėmis pakuotėmis, įskaitant mokesčius, susijusius su Daugkartinių pakuočių registracija Registre, ir pats grąžinti Užstatą Pardavėjams.
	2. Šalys susitaria, kad Šalių susitarimas dėl Paslaugų, susijusių su Daugkartinėmis pakuotėmis, teikimo nėra ir negali būti laikomas pavedimu Administratoriui vykdyti Pavedimo davėjo pareigas, susijusias su Daugkartinėmis pakuotėmis, nustatytas Lietuvos Respublikos pakuočių ir pakuočių atliekų tvarkymo įstatyme, taip pat Šalių susitarimo dėl Paslaugų, susijusių su Daugkartinėmis pakuotėmis, nutraukimas ar pasibaigimas negali būti pagrindas nutraukti ir (ar) laikyti negaliojančia šią Sutartį.
5. **straipsnis. SPECIALI PAKUOTĖ**
	1. Administratorius Pavedimo davėjui teikia paslaugas, susijusias su Specialiomis pakuotėmis, tik tuo atveju, jei Šalys susitarė dėl šių paslaugų teikimo, pasirašydamos atskirą susitarimą, kuriame aptariamos paslaugų apimtys, jų teikimo sąlygos bei paslaugų kaina ir jų apmokėjimo tvarka.
6. **straipsnis. TREČIŲJŲ ASMENŲ PASITELKIMAS SUTARTINIŲ ĮSIPAREIGOJIMŲ VYKDYMUI**
	1. Administratorius įsipareigojimų pagal šią Sutartį vykdymui turi teisę savo nuožiūra pasitelkti trečiuosius asmenis (subrangovus, subtiekėjus ir pan.), įskaitant, bet neapsiribojant, Pardavėjus, vežėjus, pakuočių ir jų atliekų tvarkymo paslaugas teikiančius asmenis ir pan.
7. **straipsnis. PAKUOČIŲ REGISTRACIJA**
	1. Pavedimo davėjas šioje Sutartyje bei Instrukcijų vadove nustatytomis sąlygomis ir tvarka privalo pateikti Administratoriui Vienkartinių pakuočių registracijai Registre reikalingus duomenis (įskaitant ir Vienkartinės pakuotės pavyzdžius) apie kiekvieno skirtingo Pavedimo davėjo rinkai tiekiamo gaminio Vienkartinę pakuotę, kurią Pavedimo davėjas tiekia ar planuoja tiekti rinkai ir kurios administravimas, surinkimas ir tvarkymo organizavimas pavedamas Administratoriui šia Sutartimi.
	2. Pavedimo davėjas, planuojantis tiekti Lietuvos vidaus rinkai gaminius, supakuotus į naują Vienkartinę pakuotę, privalo pateikti Administratoriui duomenis, reikalingus užregistruoti tokią pakuotę Registre, likus ne mažiau kaip 2 (dviem) savaitėms iki gaminių pateikimo rinkai dienos. Administratorius ne vėliau kaip per 2 (dvi) savaites (ne vėliau kaip per tris savaites tuo atveju, jei duomenys pateikiami iki 2016 m. vasario 1 d.) nuo visų duomenų, reikalingų Vienkartinės pakuotės registracijai, gavimo iš Pavedimo davėjo dienos užregistruoja Vienkartinę pakuotę Registre, išskyrus atvejus, nurodytus šios Sutarties 8.6 punkte, ir tai nedelsdamas patvirtina Pavedimo davėjui. Išskirtiniais atvejais šie terminai gali būti sutrumpinti, jei Šalys dėl to atskirai susitaria.
	3. Pavedimo davėjas įsipareigoja užtikrinti, kad Administratoriui pateikti duomenys, kuriuos Administratorius užregistravo Registre, būtų tikslūs ir teisingi viso registracijos termino metu. Duomenų Registre pakeitimai atliekami ta pačia tvarka ir sąlygomis (įskaitant Sutarties 8.2 punkte numatytas sąlygas), pagal kurias atliekama naujos Vienkartinės pakuotės (naujo gaminio Vienkartinės pakuotės) registracija. Ar dėl pakeitimų reikalinga patikslinti esamą Vienkartinės pakuotės registraciją Registre ar užregistruoti naują Vienkartinę pakuotę, nustatoma vadovaujantis kriterijais, nurodytais Instrukcijų vadove.
	4. Jei Pavedimo davėjas ketina tiekti rinkai gaminius, supakuotus į Vienkartinę pakuotę, kuri jau yra įregistruota Registre pagal kito gamintojo (pakuočių naudotojo) ir (ar) importuotojo pateiktus duomenis, Pavedimo davėjas gali prisijungti prie šios registracijos, pateikdamas Administratoriui prašymą dėl prisijungimo prie registracijos ir sumokėdamas Registracijos mokestį. Tokiu atveju Pavedimo davėjas įsipareigoja užtikrinti, kad gaminiai, supakuoti į tokią Vienkartinę pakuotę, būtų patiekti Lietuvos vidaus rinkai ne anksčiau, nei iš Administratoriaus gaunamas patvirtinimas, jog Registre jau esančios (t. y. kito gamintojo ir (ar) importuotojo užregistruotos) Vienkartinės pakuotės duomenys papildyti Pavedimo davėjo pateiktais duomenimis; tokį patvirtinimą Administratorius privalo pateikti ne vėliau kaip per 5 darbo dienas nuo prašymo prisijungti prie šios registracijos pateikimo dienos.
	5. Pavedimo davėjas, teikdamas duomenis, reikalingus užregistruoti Vienkartinę pakuotę Registre, kartu su šiais duomenimis Administratoriui įsipareigoja, vadovaudamasis šios Sutarties 9.1–9.5 punktų nuostatomis, pateikti informaciją apie tai, kokiu kodu bus žymima atitinkamo gaminio Vienkartinė pakuotė (t. y. nurodomas kodas, jo tipas: Unikalus ar Universalus; naujas ar buvo naudotas anksčiau, kaip nurodyta šios Sutarties 9.4 punkte), ir žymėti Registre užregistruotą pakuotę tik tokiu kodu (tipu), kuris buvo nurodytas Administratoriui pateiktuose duomenyse. Pavedimo davėjas Brūkšninį kodą bei jo tipą (Unikalus ar Universalus; naujas ar buvo naudotas anksčiau, kaip nurodyta šios Sutarties 9.4 punkte), kurį jis priskyrė atitinkamai Vienkartinei pakuotei pagal šį punktą teikdamas Administratoriui duomenis, reikalingus užregistruoti Vienkartinę pakuotę Registre, gali pakeisti tik laikydamasis šios Sutarties 9.5 punkte nurodytų sąlygų.
	6. Administratorius, registruodamas pakuotes Registre, privalo laikytis reikalavimų, nustatytų Sutartyje bei Instrukcijų vadove. Administratorius turi teisę atsisakyti registruoti pakuotę Registre, esant bet vienai iš šių sąlygų:
		1. Pavedimo davėjas yra nesumokėjęs Administratoriui Administravimo įmokos (-ų) ir (ar) neatlikęs kitų mokėjimų pagal Sutartį ir (ar) Pavedimo davėjas pažeidė Sutartį ir nėra ištaisęs padaryto pažeidimo, išskyrus pagrįstai ginčijamas sumas;
		2. pakuotė ir (ar) registracijai pateikti duomenys neatitinka kitų šioje Sutartyje ir (ar) Instrukcijų vadove nustatytų reikalavimų ir dėl to nėra galimybių užtikrinti tokios pakuotės surinkimo Taromatais.
	7. Pavedimo davėjas įsipareigoja nedelsdamas informuoti Administratorių raštu apie savo sprendimą nutraukti gaminių, supakuotų į Vienkartines pakuotes, užregistruotas Registre, tiekimą rinkai ir pagal šios Sutarties 8.8.1 punktą pateikti prašymą išregistruoti Vienkartinę pakuotę iš Registro.
	8. Vienkartinė pakuotė išregistruojama iš Registro:
		1. Pavedimo davėjui pateikus prašymą Administratoriui išregistruoti Vienkartinę pakuotę (išregistruojama Administratoriaus nurodytu laiku, kuris nustatomas, atsižvelgiant į šios Sutarties 16.4 punkto reikalavimus);
		2. nutraukus Sutartį (išregistruojama šios Sutarties 16 straipsnyje nustatyta tvarka);
		3. kai Administratorius pagal Ataskaitas nustato, kad Pavedimo davėjas atitinkamos Vienkartinės pakuotės (gaminio supakuoto į Vienkartinę pakuotę) netiekia Lietuvos vidaus rinkai daugiau kaip 12 (dvylika) kalendorinių mėnesių. Administratorius ne vėliau kaip prieš 3 (tris) darbo dienas iki Vienkartinės pakuotės registracijos sustabdymo turi informuoti Pavedimo davėją apie Vienkartinės pakuotės registracijos sustabdymą pagal šį Sutarties punktą. Pavedimo davėjui vėliau nusprendus tiekti Lietuvos vidaus rinkai atitinkamą Vienkartinę pakuotę, kurios registracija buvo sustabdyta, Administratorius neatlygintinai atnaujina registraciją ne vėliau kaip per 10 (dešimt) darbo dienų nuo prašymo gavimo dienos.
	9. Administratorius turi teisę keisti reikalavimus Vienkartinėms pakuotėms, įskaitant registravimo Registre reikalavimus, nurodytus Instrukcijų vadove, laikydamasis šios Sutarties 15.3 punkte nustatytos tvarkos ir sąlygų. Jei Administratorius savo iniciatyva pakeičia Vienkartinių pakuočių registravimo Registre reikalavimus ir dėl šių pakeitimų turi būti keičiami, tikslinami ir (ar) pildomi Vienkartinių pakuočių, kurios užregistruotos Registre iki registravimo reikalavimų pakeitimo, duomenys, Administratorius atitinkamus tokių pakuočių registracijos duomenų pakeitimus, patikslinimus ir (ar) papildymus atlieka nemokamai.
8. **straipsnis. VIENKARTINIŲ PAKUOČIŲ ŽYMĖJIMAS BRŪKŠNINIU KODU**
	1. Pavedimo davėjas įsipareigoja žymėti visas Vienkartines pakuotes, kurių administravimas, surinkimas ir tvarkymo organizavimas pavedamas Administratoriui šia Sutartimi, Brūkšniniu kodu, kurį suteikia asociacija „GS1 Lithuania“ (ar kitas asmuo, teikiantis paslaugas, susijusias su Brūkšninio kodo suteikimu ir naudojimu), vadovaudamasis šios Sutarties 1.19, 1.20 punktais ir laikydamasis kitų reikalavimų, nustatytų šioje Sutartyje bei Instrukcijų vadove.
	2. Pavedimo davėjas, vadovaudamasis šios Sutarties 1.19 punkto nuostatomis, įsipareigoja Unikaliu kodu žymėti tik tokias Vienkartines pakuotes, į kurias supakuoti gaminiai tiekiami tik Lietuvos vidaus rinkai ar Lietuvos rinkai ir užsienio valstybių, nenurodytų Sutarties 9.3 punkte esančiame sąraše, rinkoms, išskyrus atvejus, nurodytus šios Sutarties 9.3 punkte. Pavedimo davėjas įsipareigoja užtikrinti, kad gaminiai, supakuoti į Vienkartines pakuotes, pažymėtas Unikaliu kodu, Pavedimo davėjo nebūtų tiekiami užsienio valstybių, nurodytų Sutarties 9.3 punkte esančiame sąraše, rinkoms, išskyrus šios Sutarties 9.3 punkte numatytus atvejus.
	3. Jei Pavedimo davėjas atitinkamą gaminį, supakuotą į Vienkartinę pakuotę, tiekia ir Lietuvos vidaus rinkai, ir Latvijos, Estijos, Baltarusijos, Rusijos Federacijos, Lenkijos, Ukrainos (Administratoriaus sprendimu, apie kurį Administratorius praneš Pavedimo davėjui prieš 60 (šešiasdešimt) dienų, šis sąrašas gali būti keičiamas atsižvelgiant į pagrįstą Vienkartinių pakuočių, patiektų kitų šalių rinkoms, įvežimo į Lietuvos teritoriją riziką) rinkoms, Pavedimo davėjas tokio gaminio Vienkartinę pakuotę, vadovaudamasis šios Sutarties 1.20 punkto nuostatomis, įsipareigoja žymėti Universaliu kodu. Pavedimo davėjas tokią (t. y. tiekiamą ne tik Lietuvos vidaus rinkai, bet ir prieš tai einančiame sakinyje nurodytų užsienio valstybių rinkoms) Vienkartinę pakuotę turi teisę žymėti Unikaliu kodu tik tuo atveju, jei jo per kalendorinius metus minėtų užsienio valstybių rinkoms patiekiamo atitinkamo gaminio Vienkartinės pakuotės kiekis (vienetais) yra ne didesnis kaip 3 (trys) procentai, skaičiuojant nuo bendro Pavedimo davėjo per kalendorinius metus Lietuvos vidaus rinkai patiekiamo atitinkamo gaminio Vienkartinės pakuotės kiekio (vienetais). Jei Administratorius nustato, kad Pavedimo davėjas Unikalų kodą naudoja pažeisdamas šiame ir kituose Sutarties punktuose bei Instrukcijų vadove nustatytas sąlygas, Administratorius turi teisę visoms atitinkamoms Pavedimo davėjo Vienkartinėms pakuotėms taikyti reikalavimus, taikomus pakuotėms, kurios turi būti žymimos Universaliu kodu, įskaitant teisę perskaičiuoti mokėtinų Administravimo įmokų sumas, o Pavedimo davėjas įsipareigoja sumokėti papildomai apskaičiuotas Administravimo įmokų sumas bei padengti Administratoriaus nuostolius, patirtus dėl klaidingai pateiktos informacijos.
	4. Šalys susitaria, kad, jei Pavedimo davėjas Vienkartines pakuotes, kurių administravimas, surinkimas ir tvarkymo organizavimas pagal šią Sutartį pavedamas Administratoriui, pasirenka žymėti Brūkšniniais kodais, kurie anksčiau, t. y. iki atitinkamos Vienkartinės pakuotės užregistravimo Administratoriaus Registre dienos, Pavedimo davėjo ir (ar) trečiųjų asmenų buvo naudoti pakuočių žymėjimui, tuomet pirmaisiais dvylika kalendorinių mėnesių nuo atitinkamos Vienkartinės pakuotės Brūkšninio kodo užregistravimo Administratoriaus Registre dienos tokiai Vienkartinei pakuotei taikomos specialios sąlygos (įkainiai), nurodytos šios Sutarties Priede Nr. 1. Jei Administratorius nustato, kad Pavedimo davėjas Administratoriui klaidingai nurodo atitinkamos Vienkartinės pakuotės tipą pagal šį punktą (t. y. ar pakuotė žymima nauju, ar anksčiau naudotu Brūkšniniu kodu), Administratorius turi teisę perskaičiuoti Pavedimo davėjo mokėtinas Administravimo įmokas už tokias Vienkartines pakuotes pagal specialius įkainius, nurodytus šios Sutarties Priede Nr. 1, o Pavedimo davėjas įsipareigoja sumokėti papildomai apskaičiuotas Administravimo įmokų sumas bei padengti Administratoriaus nuostolius, patirtus dėl klaidingai pateiktos informacijos.
	5. Jei Pavedimo davėjas, teikdamas Administratoriui duomenis, reikalingus užregistruoti Vienkartinę pakuotę Registre pagal šios Sutarties 8.5 punktą, pasirenka atitinkamo gaminio Vienkartinės pakuotės žymėjimui naudoti:
		1. Universalų kodą – Pavedimo davėjas turi teisę ne dažniau nei vieną kartą per kalendorinius metus pakeisti šį kodą (jo tipą) į Unikalų kodą, pateikdamas Administratoriui rašytinį prašymą dėl kodo (jo tipo) pakeitimo;
		2. Unikalų kodą – Pavedimo davėjas turi teisę bet kada pakeisti šį kodą (jo tipą) į Universalų kodą, pateikdamas Administratoriui rašytinį prašymą dėl Brūkšninio kodo (jo tipo) pakeitimo, kuriame nurodoma kodo (jo tipo) pakeitimo data.
	6. Šalys susitaria, kad atitinkamo gaminio Vienkartinės pakuotės žymėjimui naudojamo Brūkšninio kodo pakeitimus, daromus pagal šios Sutarties 9.5 punktą, Administratoriaus atlieka nemokamai (t. y. neimdamas papildomo užmokesčio už duomenų Registre ir pan. pakeitimus).
	7. Pavedimo davėjas įsipareigoja pakuočių, kurios nėra įtrauktos į Administratoriaus Užstato sistemą ir (ar) kurioms pagal teisės aktų reikalavimus netaikomas Užstatas, nežymėti Brūkšniniu kodu, kuris yra užregistruotas Registre, ir (ar) netiekti rinkai gaminių, supakuotų į pakuotes, pažymėtas Brūkšniniu kodu, užregistruotu Registre, jei šios pakuotės nėra įtrauktos į Administratoriaus Užstato sistemą ir (ar) joms pagal teisės aktų reikalavimus netaikomas Užstatas.
9. **straipsnis. ŽENKLAS**
	1. Pavedimo davėjas įsipareigoja visas Vienkartines pakuotes pažymėti Ženklu, laikydamasis reikalavimų, nustatytų teisės aktuose.
	2. Pavedimo davėjas įsipareigoja užtikrinti, kad Ženklu būtų žymimos tik tokios Lietuvos vidaus rinkai tiekiamos pakuotės, kurios pagal teisės aktų reikalavimus turi būti įtrauktos į užstato už vienkartines pakuotes sistemą (t. y. už kurias yra nustatytas ir imamas užstatas).
10. **straipsnis. ATASKAITŲ RENGIMAS IR TEIKIMAS**
	1. Pavedimo davėjas iki kiekvieno einamojo kalendorinio mėnesio 10 (dešimtos) dienos privalo pateikti Administratoriui mėnesinę Pardavimų ataskaitą, kurios forma, jos pildymo ir kiti reikalavimai nurodomi Instrukcijų vadove, už praėjusį kalendorinį mėnesį. Ataskaitoje Pavedimo davėjas privalo pateikti duomenis apie ataskaitinį mėnesį:
		1. Lietuvos vidaus rinkai patiektų Vienkartinių pakuočių, pažymėtų Unikaliu kodu, kiekį (vienetais) ir nurodyti kiekvienos Vienkartinės pakuotės Brūkšninį kodą;
		2. Lietuvos vidaus rinkai patiektų Vienkartinių pakuočių, pažymėtų Universaliu kodu, kiekį (vienetais) ir nurodyti kiekvienos Vienkartinės pakuotės Brūkšninį kodą;
		3. Vienkartinių pakuočių, į kurias supakuotus gaminius Pavedimo davėjas nurašė, baigėsi jų galiojimo laikas ir (ar) gaminiai buvo suvartoti Pavedimo davėjo ir (ar) panaudoti reklamai ir (ar) padovanoti, kiekį (vienetais) ir nurodyti kiekvienos Vienkartinės pakuotės Brūkšninį kodą. Šie duomenys Ataskaitoje pateikiami kartu su 11.1.1 ir (ar) 11.1.2 punktuose nurodomais duomenimis.
	2. Administratoriaus reikalavimu Pavedimo davėjas, kuris tiekia rinkai gaminius, supakuotus į Vienkartinę pakuotę, žymimą Unikaliu kodu, užregistruotu Registre, turi pateikti Administratoriui atskirą ataskaitą apie tokių Vienkartinių pakuočių pateikimą rinkai per Administratoriaus nurodytą laikotarpį, kuris negali būti ilgesnis nei paskutiniai 24 (dvidešimt keturi) mėnesiai (nurodant Vienkartinės pakuotės Brūkšninį kodą ir kiekius, pateiktus Lietuvos vidaus rinkai bei užsienio valstybių rinkoms). Administratorius turi teisę reikalauti pateikti šiame punkte nurodytą ataskaitą vieną kartą per kalendorinius metus, o Pavedimo davėjas įsipareigoja pateikti ataskaitą Administratoriui per 10 (dešimt) darbo dienų nuo Administratoriaus pareikalavimo gavimo dienos. Ataskaitos forma, jos pildymo tvarka ir kiti reikalavimai nurodyti Instrukcijų vadove.
	3. Pavedimo davėjas užtikrina Ataskaitose pateikiamų duomenų išsamumą, teisingumą ir tikrumą. Jei paaiškėja, kad Ataskaitose pateikti duomenys yra neteisingi ir (ar) neišsamūs, Pavedimo davėjas nedelsdamas turi pateikti Administratoriui patikslintas Ataskaitas ir nurodyti priežastis, kurios sąlygojo neteisingų duomenų pateikimą, bei sumokėti Administratoriui Užstatą, Administravimo įmoką ir kitus šioje Sutartyje nurodytus mokėjimus už Vienkartinių pakuočių kiekį, kuris nebuvo nurodytas Ataskaitose (t. y. iki jų patikslinimo). Jei Pavedimo davėjas pateikia Administratoriui informaciją, kad Ataskaitose buvo nurodytas didesnis Vienkartinių pakuočių kiekis, nei faktiškai jų patiekta Lietuvos vidaus rinkai (pvz., dėl dalies gaminiais pripildytų Vienkartinių pakuočių susigrąžinimo iš rinkos dėl skaičiavimo klaidų ir pan.), ir už šį pakuočių kiekį Pavedimo davėjas jau yra sumokėjęs Administratoriui Administravimo įmoką ir Užstatą, Administratorius sugrąžina Pavedimo davėjo už atitinkamą Vienkartinių pakuočių kiekį permokėtą Užstato ir Administravimo sumą, atitinkamai sumažindamas artimiausio Pavedimo davėjo pagal šios Sutarties 13 straipsnį mokėtino mėnesinio mokėjimo sumą.
	4. Šalys susitaria, kad Užstato ir (ar) Administravimo įmokos sumų apskaičiavimas ir (ar) perskaičiavimas pagal šios Sutarties 11.3 punktą gali būti atliekamas ne daugiau kaip už einamuosius ir penkerius praėjusius kalendorinius metus, skaičiuojamus atgal nuo Ataskaitos, kurioje buvo nurodyti neteisingi ir (ar) neišsamūs duomenys (pvz., per mažas ar per didelis Lietuvos vidaus rinkai patiektų Vienkartinių pakuočių kiekis), sąlygojantys perskaičiavimą, pateikimo Administratoriui dienos.
	5. Gavęs Pavedimo davėjo prašymą, Administratorius įsipareigoja per 20 (dvidešimt) kalendorinių dienų parengti ir nemokamai pateikti Pavedimo davėjui apibendrintą informaciją apie Vienkartinių pakuočių surinkimo Užstato sistemoje lygį (statistiką) už praėjusius kalendorinius metus (t. y. duomenis apie tai, kiek Pavedimo davėjo atitinkamų Vienkartinių pakuočių (vienetais) iš viso per praėjusius kalendorinius metus buvo surinkta per Užstato sistemą).
11. **straipsnis. PAVEDIMO DAVĖJO PATIKRINIMAI**
	1. Pavedimo davėjas, gavęs Administratoriaus prašymą, įsipareigoja ne vėliau kaip per 7 (septynias) darbo dienas pateikti Administratoriui Pavedimo davėjo valstybės institucijoms pagal teisės aktų reikalavimus pateiktų ataskaitų, deklaracijų, kuriose nurodoma informacija apie Pavedimo davėjo rinkai tiekiamus gaminius, jų pakuotes ir (ar) kita informacija, susijusi su Ataskaitomis, kopijas.
	2. Pavedimo davėjas šia Sutartimi suteikia Administratoriui besąlyginį ir neatšaukiamą sutikimą kreiptis ir gauti iš kompetentingų valstybės institucijų informaciją ir (ar) duomenis, reikalingus patikrinti Pavedimo davėjo Ataskaitose pateiktų duomenų teisingumą, išsamumą ir (ar) tikrumą. Pavedimo davėjas įsipareigoja bendradarbiauti su Administratoriumi, siekdamas gauti minėtą informaciją ir (ar) duomenis.
	3. Jei Administratoriui kyla abejonių dėl Pavedimo davėjo Ataskaitų teisingumo ir (ar) tikrumo, Pavedimo davėjas įsipareigoja, Administratoriui pareikalavus, nedelsdamas (ne vėliau kaip per 10 (dešimt) darbo dienų) pateikti visus dokumentus ir informaciją, kurių pagrindu buvo parengtos Ataskaitos. Administratorius, atlikdamas Pavedimo davėjo patikrinimą, turi teisę savo nuožiūra ir sąskaita pasitelkti reikiamos kvalifikacijos trečiuosius asmenis (auditorius, teisininkus, finansų ar kitus konsultantus).
	4. Jei patikrinimo, nurodyto šios Sutarties 12.3 punkte, metu nustatoma, kad Pavedimo davėjas Ataskaitose nurodė neteisingus duomenis, Administratorius turi teisę reikalauti, kad Pavedimo davėjas padengtų Administratoriaus išlaidas, susijusias su trečiųjų asmenų, nurodytų šios Sutarties 12.3 punkte, pasitelkimu patikrinimui atlikti.
12. **straipsnis.** **UŽSTATAS, KAINODARA, ADMINISTRAVIMO ĮMOKA, APMOKĖJIMO TVARKA BEI SĄLYGOS**
	1. **Užstatas.**
		1. Pavedimo davėjas įsipareigoja kas mėnesį sumokėti Administratoriui Užstatą, kurio suma apskaičiuojama šios Sutarties 13.1.3 punkte nustatyta tvarka:
			1. už visas Vienkartines pakuotes, į kurias supakuotus gaminius Pavedimo davėjas patiekė Lietuvos vidaus rinkai per praėjusį kalendorinį mėnesį ir už kurias pagal teisės aktų reikalavimus turi būti imamas Užstatas;
			2. už visas Vienkartines pakuotes, į kurias supakuotus gaminius Pavedimo davėjas patiekė Lietuvos vidaus rinkai per praėjusį kalendorinį mėnesį, neimdamas Užstato, jei šios pakuotės buvo pažymėtos Ženklu ir (ar) Brūkšniniu kodu, užregistruotu Registre.
		2. Pavedimo davėjas nemoka Administratoriui Užstato:
			1. už Vienkartines pakuotes, kurios buvo patiektos ne Lietuvos vidaus rinkai;
			2. už Vienkartines pakuotes, į kurias supakuotus gaminius Pavedimo davėjas nurašė ir (ar) kurių galiojimo laikas yra pasibaigęs, jei Pavedimo davėjas pateikia dokumentus, patvirtinančius tokių gaminių nurašymą ir (ar) galiojimo laiko pasibaigimą bei jų pakuočių atliekų sutvarkymą su Administratoriumi iš anksto suderintu būdu pagal teisės aktų reikalavimus. Jei Pavedimo davėjas pateikia minėtus pakuočių atliekų sutvarkymo dokumentus už Vienkartines pakuotes, kurios buvo nurodytos anksčiau Pavedimo davėjo pateiktose Ataskaitose ir už kurias Pavedimo davėjas jau yra sumokėjęs Užstatą Administratoriui, Administratorius sugrąžina Pavedimo davėjo sumokėtą Užstatą už atitinkamą Vienkartinių pakuočių kiekį. Permokėta Užstato suma grąžinama Pavedimo davėjui atitinkamai sumažinant Pavedimo davėjo Administratoriui mokėtiną mėnesinę Užstato sumą.
		3. Pavedimo davėjo kiekvieną mėnesį mokamo Užstato suma apskaičiuojama padauginant Pavedimo davėjo per praėjusį kalendorinį mėnesį Lietuvos vidaus rinkai patiektą atitinkamų Vienkartinių pakuočių (nurodytų šios Sutarties 13.1.1 punkte) kiekį (vienetais) iš teisės aktuose tam tikrai Vienkartinei pakuotei nustatyto Užstato dydžio. Pavedimo davėjo per praėjusį kalendorinį mėnesį rinkai patiektas Vienkartinių pakuočių kiekis (vienetais) nustatomas pagal Pavedimo davėjo Ataskaitas ir (ar) Pavedimo davėjo patikrinimų, atliktų pagal šios Sutarties 12 straipsnį, duomenis. Jei Pavedimo davėjas nepateikia mėnesinės Pardavimų ataskaitos iki termino, nurodyto šios Sutarties 11.1 punkte, apskaičiuojant Užstato sumą, taikomos šios Sutarties 13.3 punkto nuostatos.
		4. Pavedimo davėjas įsipareigoja mėnesinę Užstato sumą sumokėti Administratoriui ne vėliau kaip iki einamojo kalendorinio mėnesio 27 (dvidešimt septintos) dienos. Administratorius įsipareigoja pateikti sąskaitą faktūrą per 3 (tris) darbo dienas nuo mėnesinės Pardavimo ataskaitos pateikimo dienos.
	2. **Administravimo įmoka.**
		1. Pavedimo davėjas įsipareigoja kas mėnesį sumokėti Administratoriui Administravimo įmoką už Administratoriaus pagal šią Sutartį atliekamus Užstato už vienkartines pakuotes sistemos administravimo veiksmus, kuri apskaičiuojama šios Sutarties 13.2.3 punkte nustatyta tvarka:
			1. už visas Vienkartines pakuotes, į kurias supakuotus gaminius Pavedimo davėjas patiekė Lietuvos vidaus rinkai per praėjusį kalendorinį mėnesį ir už kurias pagal teisės aktų reikalavimus turi būti imamas Užstatas;
			2. už visas Vienkartines pakuotes, į kurias supakuotus gaminius Pavedimo davėjas patiekė Lietuvos vidaus rinkai per praėjusį kalendorinį mėnesį, neimdamas Užstato, jei šios pakuotės buvo pažymėtos Ženklu ir (ar) Brūkšniniu kodu, užregistruotu Registre.
		2. Pavedimo davėjas nemoka Administravimo įmokos:
			1. už Vienkartines pakuotes, kurios buvo patiektos ne Lietuvos vidaus rinkai;
			2. už Vienkartines pakuotes, į kurias supakuotus gaminius Pavedimo davėjas nurašė ir (ar) kurių galiojimo laikas yra pasibaigęs, jei Pavedimo davėjas pateikia dokumentus, patvirtinančius tokių gaminių nurašymą ir (ar) galiojimo laiko pasibaigimą bei jų pakuočių atliekų sutvarkymą su Administratoriumi iš anksto suderintu būdu pagal teisės aktų reikalavimus. Jei Pavedimo davėjas pateikia minėtus pakuočių atliekų sutvarkymo dokumentus už Vienkartines pakuotes, kurios buvo nurodytos anksčiau Pavedimo davėjo pateiktose Ataskaitose ir už kurias Pavedimo davėjas jau yra sumokėjęs Administravimo įmoką Administratoriui, Administratorius sugrąžina Pavedimo davėjo sumokėtą Administravimo įmoką už atitinkamą Vienkartinių pakuočių kiekį. Permokėta Administravimo įmokos suma grąžinama Pavedimo davėjui atitinkamai sumažinant Pavedimo davėjo Administratoriui mokėtiną mėnesinę Administravimo įmokos sumą.
		3. Pavedimo davėjo kiekvieną mėnesį mokamos Administravimo įmokos suma apskaičiuojama padauginant Pavedimo davėjo per praėjusį kalendorinį mėnesį rinkai patiektą atitinkamų Vienkartinių pakuočių (nurodytų šios Sutarties 13.2.1 punkte) kiekį (vienetais) iš tam tikrai Vienkartinei pakuotei taikomo Administravimo įmokos tarifo, nurodyto Priede Nr. 1. Pavedimo davėjo per praėjusį kalendorinį mėnesį rinkai patiektas Vienkartinių pakuočių kiekis (vienetais) nustatomas pagal Pavedimo davėjo Ataskaitas ir (ar) Pavedimo davėjo patikrinimų, atliktų pagal šios Sutarties 12 straipsnį, duomenis. Jei Pavedimo davėjas nepateikia mėnesinės Pardavimų ataskaitos iki termino, nurodyto šios Sutarties 11.1 punkte, apskaičiuojant Administravimo įmokos sumą, taikomos šios Sutarties 13.3 punkto nuostatos.
		4. Pavedimo davėjas įsipareigoja mėnesinę Administravimo įmokos sumą sumokėti ne vėliau kaip iki einamojo kalendorinio mėnesio 27 (dvidešimt septintos) dienos. Administratorius įsipareigoja pateikti sąskaitą faktūrą per 3 (tris) darbo dienas nuo mėnesinės Pardavimo ataskaitos pateikimo dienos.
	3. **Administravimo įmokos ir Užstato sumos perskaičiavimas dėl pavėluotai pateiktos Pardavimų ataskaitos.**
		1. Pavedimo davėjui nepateikus mėnesinės Pardavimų ataskaitos iki termino, nurodyto šios Sutarties 11.1 punkte, Administratorius turi teisę pateikti Pavedimo davėjui sąskaitą faktūrą, kurioje mokėtina mėnesinės Administravimo įmokos ir (ar) Užstato suma apskaičiuojama už tokį Vienkartinių pakuočių kiekį, kuris lygus Vienkartinių pakuočių kiekiui (vienetais), nurodytam paskutinėje Pavedimo davėjo Administratoriui pateiktoje Ataskaitoje, plius 25 (dvidešimt penki) procentai. Siekiant aiškumo, pažymima, kad Pardavimo ataskaitos nepateikimas ar pavėluotas pateikimas nepratęsia sąskaitos faktūros apmokėjimo termino (t. y. pagal šį Sutarties punktą Administratoriaus Pavedimo davėjui pateikta sąskaita faktūra turi būti apmokėta ne vėliau kaip iki einamojo kalendorinio mėnesio 27 (dvidešimt septintos) dienos). Šalys susitaria, kad Administratoriaus nepasinaudojimas šiame punkte nurodyta teise neatleidžia Pavedimo davėjo nuo prievolės pateikti Pardavimų ataskaitą ir neatleidžia Pavedimo davėjo nuo atsakomybės už pastarojo termino praleidimą.
		2. Pavedimo davėjui pateikus Pardavimų ataskaitą po termino, nurodyto šios Sutarties 11.1 punkte, Administratorius perskaičiuoja mokėtiną Administravimo įmokos ir Užstato sumą pagal Pavedimo davėjui pavėluotai pateiktos Pardavimų ataskaitos duomenis ir atitinkamai arba (i) sugrąžina jam permokėtą sumą (atitinkamai sumažindamas kito artimiausio Pavedimo davėjo mokėtino mėnesinio mokėjimo sumą), arba (ii) pareikalauja sumokėti trūkstamą Administravimo įmokos ir (ar) Užstato sumą (atitinkamai įtraukdamas trūkstamą sumą į kito artimiausio Pavedimo davėjo mokėtino mėnesinio mokėjimo sumą).
	4. **Papildomas Užstatas ir Administravimo įmoka.**
		1. Pavedimo davėjas įsipareigoja sumokėti Administratoriui papildomą Užstatą ir Papildomą Administravimo įmoką, jei atitinkamų Vienkartinių pakuočių per paskutinius 12 (dvylika) kalendorinių mėnesių (kai Pavedimo davėjas tiekė atitinkamas Vienkartines pakuotes) Užstato sistemoje surenkama daugiau, nei Pavedimo davėjas nurodė Pardavimo ataskaitose už tą patį laikotarpį. Pavedimo davėjo Administratoriui papildomai mokamo Užstato ir Papildomos Administravimo įmokos suma apskaičiuojama už Vienkartinių pakuočių kiekį (vienetais), viršijantį Pardavimo ataskaitose nurodytą Vienkartinių pakuočių kiekį, taikant šios Sutarties 13.1.3 ir (ar) 13.2.3 punktuose nustatytą tvarką. Papildoma Užstato ir Papildomos Administravimo įmokos suma nėra mokama, jei atitinkamų Vienkartinių pakuočių surenkamas didesnis, nei Pavedimo davėjas nurodė Pardavimo ataskaitose, kiekis yra pagrįstas objektyviomis priežastimis (pvz., sumažėjusiais šių Vienkartinių pakuočių pardavimo kiekiais) ar tam turėjo įtakos trečiųjų šalių veiksmai (pvz., yra padirbinėjamos Pavedimo pakuočių atliekos ir pridavinėjamos į Taromatus).
		2. Jei du ar daugiau gamintojai (pakuočių naudotojai) ir (ar) importuotojai tuo pačiu laikotarpiu tiekia Lietuvos vidaus rinkai gaminius, supakuotus į Vienkartines pakuotes, paženklintas tuo pačiu Brūkšniniu kodu, Pavedimo davėjas Papildomą Užstatą ir Administravimo įmoką, apskaičiuojamą pagal Sutarties 13.4.1 punkto nuostatas, privalo apmokėti proporcingai gaminių, supakuotų į atitinkamą Vienkartinę pakuotę, kiekiui (vienetais), kurį jis pateikė Lietuvos vidaus rinkai.
		3. Papildomą Užstatą ir Administravimo įmoką Pavedimo davėjas turi sumokėti per 20 (dvidešimt) kalendorinių dienų nuo atitinkamos Administratoriaus sąskaitos faktūros išrašymo dienos.
	5. **Prisijungimo mokestis.** Pasirašęs Sutartį, Pavedimo davėjas turi sumokėti Administratoriui vienkartinį negrąžinamą Prisijungimo mokestį, kurio dydis nurodytas šios Sutarties Priede Nr. 1. Šį mokestį Pavedimo davėjas turi sumokėti per 20 (dvidešimt) kalendorinių dienų nuo atitinkamos Administratoriaus sąskaitos faktūros išrašymo dienos.
	6. **Registracijos mokestis.** Už kiekvieną pakeitimą, kurį Administratorius padaro Registre (įskaitant naujos Vienkartinės pakuotės registraciją, esamų Vienkartinės pakuotės registracijos duomenų Registre pakeitimą (išskyrus atvejus, nurodytus šios Sutarties 8.9 ir (ar) 9.5 punktuose)), Pavedimo davėjas turi sumokėti Administratoriui vienkartinį negrąžinamą Registracijos mokestį, kurio dydis nurodytas šios Sutarties Priede Nr. 1. Šį mokestį Pavedimo davėjas turi sumokėti per 20 (dvidešimt) kalendorinių dienų nuo atitinkamos Administratoriaus sąskaitos faktūros išrašymo dienos.
	7. **Mokėjimo procedūra.** Visi Šalių mokėjimai pagal Sutartį atliekami pavedimu į Šalies nurodytą atsiskaitomąją sąskaitą Lietuvos kredito įstaigoje. Šalies mokėjimų pagal šią Sutartį sumokėjimo data yra laikoma jų visos sumos įskaitymo kitos Šalies sąskaitoje data.
13. **straipsnis. ŠALIŲ ATSAKOMYBĖ**
	1. Jei Šalis praleidžia Sutartyje nustatytus atsiskaitymo terminus, kitos Šalies reikalavimu ji privalo sumokėti delspinigius, kurie lygūs 0,02 proc. (dvi šimtosios procento) nuo laiku nesumokėtos sumos už kiekvieną pradelstą dieną.
	2. Jei Administratorius nustato, kad Pavedimo davėjas patiekė ir (ar) tiekia Lietuvos vidaus rinkai gaminiais pripildytas Vienkartines pakuotes, kurios privalo dalyvauti Užstato sistemoje, tačiau nebuvo Pavedimo davėjo įregistruotos pagal šios Sutarties 8 straipsnio reikalavimus (toliau – „**Neįregistruotos Vienkartinės pakuotės**“), Pavedimo davėjas įsipareigoja:
		1. sumokėti Administratoriui Užstatą ir Administravimo įmoką už kiekvieną tokią pakuotę, faktiškai pateiktą į Lietuvos vidaus rinką per paskutinius 6 (šešis) mėnesius iki tokios Pakuotės įregistravimo Registre. Ši nuostata taikoma tik tuo atveju, jeiguNeįregistruota Vienkartinė pakuotė Registre įregistruojama naudojant tą patį Brūkšninį kodą, kuriuo Pakuotė buvo ženklinama iki įregistravimo Registre, ir
		2. nedelsdamas pateikti Administratoriui duomenis, reikalingus užregistruoti Neįregistruotą Vienkartinę pakuotę Registre.
	3. Jei Administratorius nustato, kad Pavedimo davėjas užsienio valstybių rinkoms patiekė gaminius, supakuotus į Vienkartinę pakuotę, pažymėtą Unikaliu kodu pažeisdamas Sutarties 9.2. ir (ar) 9.3 punktų nuostatas, Pavedimo davėjas Administratoriaus reikalavimu privalo sumokėti 6400 (šešių tūkstančių keturių šimtų) eurų baudą už kiekvieną Pakuočių grupę, kuriai priklausanti Vienkartinė pakuotė, pažymėta Unikaliu kodu, buvo patiekta užsienio valstybės rinkai.
	4. Jei Pavedimo davėjas iki termino, nurodyto šios Sutarties 11.1 punkte, nepateikia Administratoriui Pardavimų ataskaitos ir Administratoriaus reikalavimu neištaiso šio pažeidimo per 2 (dvi) darbo dienas nuo reikalavimo iš Administratoriaus gavimo, už kiekvieną tokį atvejį Pavedimo davėjas Administratoriaus reikalavimu sumoka 30 EUR (trisdešimt eurų) baudą.
	5. Jei Administratorius nustato, kad Pavedimo davėjas Ataskaitoje (-ose) pateikė neteisingus ir (ar) tikrovės neatitinkančius duomenis, sąlygojusius reikšmingai mažesnių, nei turėjo būti taikomos, Užstato, Administravimo įmokų sumų apskaičiavimą, Pavedimo davėjas Administratoriaus reikalavimu privalo sumokėti 3200 (trijų tūkstančių dviejų šimtų) eurų baudą už kiekvieną atvejį, kai Administratoriui buvo pateikta Ataskaita, kurioje nurodyti neteisingi ir (ar) tikrovės neatitinkantys duomenys, taip pat sumokėti Užstatą, Administravimo įmoką ir kitus Sutartyje numatytus mokesčius už Vienkartines pakuotes, kurios buvo nenurodytos Ataskaitoje, bei netesybas, nurodytas šios Sutarties 14.1 punkte, nuo laiku nesumokėtos Užstato ir (ar) Administravimo įmokos sumos ir atlyginti visus kitus Administratoriaus dėl Pavedimo davėjo padaryto pažeidimo patirtus tiesioginius nuostolius. Šalys susitaria, kad šiame punkte nustatyta bauda nebus taikoma tais atvejais, kai Pavedimo davėjas, pastebėjęs Ataskaitos trūkumus ir informavęs apie tai Administratorių, savo iniciatyva per protingą terminą ištaiso Ataskaitą ir ją (pataisytą Ataskaitą) pateikia Administratoriui.
	6. Jei Pavedimo davėjas pažeidžia šios Sutarties 12.3 punkte nustatytus reikalavimus ir, gavęs Administratoriaus įspėjimą, neištaiso padaryto pažeidimo per 7 (septynias) darbo dienas nuo įspėjimo gavimo, Administratoriui pareikalavus, Pavedimo davėjas privalo sumokėti 6400 (šešių tūkstančių keturių šimtų) eurų baudą už kiekvieną padarytą pažeidimą.
	7. Jei Pavedimo davėjas pažeidžia šios Sutarties 16.3 punkte nustatytus reikalavimus ir, gavęs Administratoriaus įspėjimą, neištaiso padaryto pažeidimo per 7 (septynias) darbo dienas nuo įspėjimo gavimo, Administratoriui pareikalavus, Pavedimo davėjas privalo sumokėti 6400 (šešių tūkstančių keturių šimtų) eurų baudą už kiekvieną Pakuočių grupę, kuriai priklausanti pakuotė buvo pažymėta ir (ar) patiekta rinkai pažeidžiant šios Sutarties 16.3 punkte nustatytus reikalavimus, taip pat Administratoriaus reikalavimu sumokėti Administratoriui Užstatą ir Administravimo įmoką už kiekvieną tokią pakuotę bei atlyginti visus Administratoriaus tiesioginius nuostolius, patirtus dėl Pavedimo davėjo padaryto pažeidimo.
	8. Šalis, pažeidusi Sutartyje nustatytus įsipareigojimus, susijusius su Konfidencialia informacija, nurodytus šios Sutarties 17 straipsnyje, kitos Šalies reikalavimu privalo sumokėti baudą, lygią 30 000 (trisdešimčiai tūkstančių) eurų už kiekvieną padarytą pažeidimą.
	9. Šioje Sutartyje numatyti delspinigiai ir (ar) baudos vienos Šalies kitai Šaliai turi būti sumokami per 20 (dvidešimt) kalendorinių dienų nuo atitinkamos Šalies pareikalavimo sumokėti delspinigius ir (ar) baudą gavimo.
	10. Jei Šalis nevykdo šioje Sutartyje numatytų savo įsipareigojimų ir (arba) juos vykdo netinkamai, pastaroji Šalis (t. y. pažeidusi Sutartį) privalo atlyginti kitai Šaliai jos patirtus tiesioginius nuostolius. Baudų, delspinigių sumokėjimas ir kitų sankcijų pritaikymas neatleidžia Šalių nuo įsipareigojimų vykdymo, pažeidimų pašalinimo ir (ar) nuostolių atlyginimo.
	11. Jei Administratorius neįvykdo teisės aktuose nustatytų vienkartinių pakuočių, už kurias nustatytas užstatas, atliekų tvarkymo užduočių (toliau – „**Užduotys**“), kurias pagal teisės aktų reikalavimus turi vykdyti Pavedimo davėjas, ir (ar) Administratoriaus pagal šią Sutartį pateiktas Patvirtinantis dokumentas (visas ar dalis) kompetentingos institucijos panaikinamas, pripažįstamas netinkamu ir (ar) kompetentingos valstybės institucijos priima sprendimą panaikinti mokesčio už aplinkos teršimą pakuočių atliekomis lengvatą Pavedimo davėjui ir tokį sprendimą sąlygoja tai, kad Administratorius netinkamai vykdė įsipareigojimus pagal Sutartį, Pavedimo davėjo nuostoliais laikomas Pavedimo davėjo pagal teisės aktų reikalavimus sumokėtas mokestis už atitinkamą Vienkartinės pakuotės kiekį ir rūšį (pagal pagaminimo medžiagą) bei pagal Lietuvos Respublikos mokesčių administravimo įstatymą ir (ar) kitus teisės aktus skaičiuoti delspinigiai ir baudos (jei skaičiuojami ir paskiriami) už laiku nesumokėtą mokestį (t. y. Pavedimo davėjas turi teisę reikalauti, kad Administratorius kompensuotų jo (Pavedimo davėjo) sumokėtą mokestį už aplinkos teršimą pakuočių atliekomis, jei Administratorius netinkamai vykdė įsipareigojimus pagal Sutartį ir todėl nebuvo įvykdytos Užduotys).
	12. Jei Administratorius pažeidžia Sutarties 2.2.1 punkte numatytus įsipareigojimus, jis Pavedimo davėjo reikalavimu įsipareigoja sumokėti Pavedimo davėjui 200 (dviejų šimtų) eurų baudą už kiekvieną pažeidimo dieną už kiekvieną Pakuočių grupę, kuri dėl nuo Administratoriaus priklausančių aplinkybių (pvz., Sutarties 8.6 punktas) nebuvo įregistruota Registre Sutarties 8 straipsnyje nustatyta tvarka ir terminais.
	13. Jei Administratorius pažeidžia Sutarties 2.2.3 punkte numatytus įsipareigojimus, jis Pavedimo davėjo reikalavimu įsipareigoja sumokėti Pavedimo davėjui 200 (dviejų šimtų) eurų baudą už kiekvieną pažeidimo dieną už kiekvieną Pakuočių grupę, kuri dėl nuo Administratoriaus priklausančių aplinkybių nebuvo priimta Taromatais.
14. **straipsnis. SUTARTIES GALIOJIMAS, KEITIMAS IR NUTRAUKIMAS**
	1. Ši Sutartis įsigalioja, kai abi Šalys ją pasirašo, ir galioja neterminuotai.
	2. Administratoriaus Instrukcijų vadovas, paskelbtas Administratoriaus interneto svetainėje, ir kiti šios Sutarties priedai su visais pakeitimais ir papildymais yra neatskiriama šios Sutarties dalis. Sutarties vykdymo metu Šalys privalo vadovautis aktualia Instrukcijų vadovo redakcija, paskelbta Administratoriaus interneto svetainėje.
	3. Administratorius turi teisę vienašališkai:
		1. ne vėliau kaip iki einamųjų metų gruodžio 1 d. priimti sprendimą dėl Sutarties Priede Nr. 1 nurodytų Administravimo įmokų tarifų dydžių, tarifų ir kt., kurie būtų taikomi nuo kitų metų sausio 1 d. pakeitimo. Apie tokius pakeitimus Administratorius nedelsdamas paskelbia viešai Administratoriaus interneto adresu [www.usad.lt](http://www.usad.lt/) ir (ar) informuoja Pavedimo davėją elektroniniu paštu ir (ar) bet kokiu kitu rašytiniu būdu. Papildomai, Administratorius turi teisę 1 (vieną) kartą per kalendorinius metus padidinti Sutarties Priede Nr. 1 Administravimo įmokų tarifus ir kitų įmokų pagal Sutartį dydžius, tarifus ir kt., ir tokie padidinti dydžiai (tarifai) pradedami taikyti praėjus 90 (devyniasdešimt) dienų nuo Administratoriaus sprendimo priėmimo dienos. Apie sprendimą pakeisti Administravimo įmokų tarifus ir kitų įmokų pagal Sutartį dydžius, tarifus ir kt. Administratorius nedelsdamas paskelbia viešai Administratoriaus interneto adresu [www.usad.lt](http://www.usad.lt/) ir (ar) informuoja Pavedimo davėją elektroniniu paštu ir (ar) bet kokiu kitu rašytiniu būdu;
		2. pakeisti ir (ar) papildyti Instrukcijų vadovą apie tai viešai paskelbęs Administratoriaus interneto adresu [www.usad.lt](http://www.usad.lt) ir (ar) informavęs Pavedimo davėją elektroniniu paštu ir (ar) bet kokiu kitu rašytiniu būdu ne vėliau kaip prieš 2 (du) mėnesius, išskyrus bet kokius Instrukcijų vadovo pakeitimus, kurie gali lemti pakuotės ar jos ženklinimo pakeitimus; tokiais atvejais būtina viešai paskelbti Administratoriaus interneto adresu [www.usad.lt](http://www.usad.lt) ir (ar) informuoti Pavedimo davėją elektroniniu paštu ir (ar) bet kokiu kitu rašytiniu būdu ne vėliau kaip prieš 12 (dvylika) mėnesių. Jei minėto dokumento pakeitimus ir (ar) papildymus sąlygoja teisės aktų nuostatų pakeitimai, Administratorius, siekdamas įgyvendinti šiuos pakeitimus nustatytu laiku, turi teisę vienašališkai pakeisti ir (ar) papildyti minėtus dokumentus, nesilaikydamas anksčiau nurodyto išankstinio Pavedimo davėjo informavimo termino; tokiu atveju Administratorius turi informuoti Pavedimo davėją apie pakeitimus kaip įmanoma greičiau.
	4. Pavedimo davėjas, gavęs Administratoriaus informaciją apie pakeitimus ir (ar) papildymus, nurodytus šios Sutarties 15.3 punkte, turi teisę vienašališkai nutraukti Sutartį, informuodamas Administratorių apie Sutarties nutraukimą per 30 (trisdešimt) dienų nuo Administratoriaus pranešimo apie pakeitimus ir (ar) papildymus gavimo dienos. Šiuo atveju Sutartis nutrūksta nuo pakeitimų ir (ar) papildymų, sąlygojusių vienašališką Sutarties nutraukimą, įsigaliojimo dienos.
	5. Jei šios Sutarties 15.3 punkte nurodytu atveju Administratoriaus atliekami pakeitimai ir (ar) papildymai, turi įtakos sutartiniams įsipareigojimas, susijusiems su dalimi Vienkartinių pakuočių, kurių administravimą, surinkimą ir tvarkymo organizavimą Pavedimo davėjas šia Sutartimi yra pavedęs Administratoriui, Pavedimo davėjas šios Sutarties 15.4 punkte nustatyta tvarka turi teisę vienašališkai nutraukti Sutartį tik tokia apimtimi, kuri susijusi su tokiais pakeitimais ir (ar) papildymais. Tokiu atveju daliai Vienkartinių pakuočių taikomos šios Sutarties 16 straipsnio nuostatos.
	6. Ši Sutartis bet kuriuo metu gali būti nutraukta rašytiniu abiejų Šalių susitarimu.
	7. Pavedimo davėjas turi teisę vienašališkai, nesikreipdamas į teismą, nutraukti šią Sutartį, įspėjęs Administratorių apie Sutarties nutraukimą ne vėliau kaip prieš 30 (trisdešimt) kalendorinių dienų.
	8. Administratorius vienašališkai, nesikreipdamas į teismą, turi teisę nutraukti Sutartį, jei Pavedimo davėjas padaro esminį Sutarties pažeidimą. Šalys susitaria, bet tuo neapsiriboja, kad Pavedimo davėjas laikomas padariusiu esminį Sutarties pažeidimą šiais atvejais:
		1. Pavedimo davėjas Sutartyje nustatyta tvarka ir terminais neįvykdo bet kokios kitos piniginės prievolės (įskaitant, bet neapsiribojant, nesumoka mėnesinės Užstato ir (ar) Administravimo įmokos sumos, Registracijos mokesčio ir kt.), kylančios iš Sutarties, ir, gavęs Administratoriaus įspėjimą, neištaiso padaryto pažeidimo (t. y. nesumoka Sutartyje numatytų mokėjimų Administratoriui) per 30 (trisdešimt) darbo dienų nuo įspėjimo gavimo dienos. Tuo atveju, jeigu yra ginčas tarp Šalių dėl mokėjimų pagal šią Sutartį ir tuo pagrindu Pavedimo davėjas pagrįstai nemoka ginčijamos sumos, tai nelaikoma esminiu Sutarties pažeidimu;
		2. Pavedimo davėjas pažeidžia šios Sutarties 19.5 punkte nustatytą sąlygą;
		3. Pavedimo davėjas nesudaro galimybių ir (ar) neteikia reikiamų dokumentų, kad Administratorius galėtų atlikti Pavedimo davėjo patikrinimą, numatytą šios Sutarties 12 straipsnyje, ir, gavęs Administratoriaus įspėjimą, nepašalina padaryto pažeidimo per 7 (septynias) darbo dienas nuo įspėjimo gavimo dienos.
	9. Bet kuri iš Šalių, turi teisę vienašališkai, nesikreipdama į teismą, nutraukti Sutartį, jei Administratorius pagal teisės aktų reikalavimus netenka teisės vykdyti užstato sistemos administratoriaus funkcijų.
	10. Pavedimo davėjas turi teisę vienašališkai, nesikreipdamas į teismą, nutraukti Sutartį, nesilaikydamas termino, nurodyto šios Sutarties 15.7 punkte, jei Administratorius padaro esminį Sutarties pažeidimą. Šalys susitaria, bet tuo neapsiriboja, kad Administratorius laikomas padariusiu esminį Sutarties pažeidimą, jei Administratoriaus padarytas Sutarties pažeidimas sąlygojo Pavedimo davėjo pareigą sumokėti mokestį už aplinkos teršimą pakuočių atliekomis ir (ar) dėl Administratoriaus pažeidimo, padarymo Pavedimo davėjui ir (ar) jo įgaliotam asmeniui, buvo paskirta administracinė nuobauda ir (ar) kita teisės aktuose nustatyta ekonominė sankcija.
	11. Šios Sutarties 15.8–15.10 punktuose nurodytais atvejais vienašališkai nutraukiant Sutartį, Sutartis laikoma pasibaigusia, kai yra gaunamas vienašališkai Sutartį nutraukiančios Šalies pranešimas apie Sutarties nutraukimą.
15. **straipsnis. SUTARTIES PABAIGOS PASEKMĖS**
	1. Nutraukus Sutartį, Administratorius tęsia Pavedimo davėjo iki Sutarties nutraukimo rinkai patiektų Vienkartinių pakuočių administravimą, surinkimą ir tvarkymo organizavimą, kol atitinkamos Vienkartinės pakuotės yra išregistruojamos iš Registro, o Pavedimo davėjas toliau pagal šią Sutartį vykdo įsipareigojimus, susijusius su Vienkartinėmis pakuotėmis, kurios buvo patiektos rinkai iki Sutarties nutraukimo, taip pat teikia Administratoriui Ataskaitas ir moka Sutartyje nurodytus mokėjimus. Nuo Sutarties nutraukimo momento Pavedimo davėjas privalo pats vykdyti teisės aktuose nustatytas pareigas, susijusias su jo po Sutarties nutraukimo rinkai patiektomis Vienkartinėmis pakuotėmis, ir Administratorius neatsako už šių pakuočių administravimą, surinkimą ir (ar) tvarkymo organizavimą bei su tuo susijusių Pavedimo davėjo teisės aktuose nustatytų pareigų vykdymą. Šalys susitaria, kad jeigu Sutartis nutraukiama Pavedimo davėjo iniciatyva Pavedimo davėjui siekiant sudaryti sutartį su kitu užstato sistemos administratoriumi, Pavedimo davėjo Vienkartinės pakuotės yra išregistruojamos iš Registro ir Administratorius netęsia Pavedimo davėjo iki Sutarties nutraukimo rinkai patiektų Vienkartinių pakuočių administravimo, surinkimo ir tvarkymo organizavimo nuo Sutarties nutraukimo dienos, jei Šalys atskirai ir raštiškai nesutaria kitaip.
	2. Nutraukus Sutartį, lieka galioti joje nustatyta atsiskaitymo, netesybų, baudų bei nuostolių atlyginimo, Pavedimo davėjo patikrinimų, ginčų, kylančių dėl Sutarties, sprendimo sąlygos ir tvarka, konfidencialumo nuostatos ir kitos Sutarties nuostatos, kurios pagal savo esmę lieka galioti ir Sutarčiai pasibaigus.
	3. Nuo Sutarties nutraukimo momento Pavedimo davėjas 12 (dvylika) mėnesių neturi teisės žymėti Brūkšniniu kodu, kuris yra ir (ar) bet kuriuo metu buvo (t. y. ir tuo atveju, jei Brūkšninis kodas buvo išregistruotas iš Registro) užregistruotas Registre, ir (ar) tiekti rinkai gaminius, supakuotus į pakuotę, kuri pažymėta Brūkšniniu kodu, kuris yra ir (ar) bet kuriuo metu buvo (t. y. ir tuo atveju, jei Brūkšninis kodas buvo išregistruotas iš Registro) užregistruotas Registre. Ši nuostata netaikoma, jeigu Sutartis nutraukiama Pavedimo davėjo iniciatyva Pavedimo davėjui siekiant sudaryti sutartį su kitu užstato sistemos administratoriumi (tokiu atveju Pavedimo davėjo Vienkartinės pakuotės yra išregistruojamos iš Registro ir Administratorius netęsia Pavedimo davėjo iki Sutarties nutraukimo rinkai patiektų Vienkartinių pakuočių administravimo, surinkimo ir tvarkymo organizavimo nuo Sutarties nutraukimo dienos, jei Šalys atskirai ir raštiškai nesutaria kitaip).
	4. Nutraukus Sutartį, Administratorius nustato Pavedimo davėjo Vienkartinių pakuočių, užregistruotų Registre, išregistravimo terminus. Terminai nustatomi pagal Pavedimo davėjo Ataskaitas ir taip, kad Vienkartinė pakuotė būtų išregistruojama iš Registro po 12 (dvylikos) mėnesių nuo gaminių, supakuotų į atitinkamą Vienkartinę pakuotę, paskutinės pateikimo Lietuvos vidaus rinkai dienos.
	5. Po Vienkartinės pakuotės išregistravimo iš Registro Pavedimo davėjas pats turi vykdyti visas teisės aktuose nustatytas pareigas, susijusias su jo rinkai patiektomis išregistruotomis Vienkartinėmis pakuotėmis ir (ar) šių pakuočių atliekų sutvarkymu, įskaitant pareigas Pardavėjams, vartotojams ir kitiems asmenims, kurie įsigijo gaminius, supakuotus į Vienkartinę pakuotę.
16. **straipsnis. KONFIDENCIALUMAS**
	1. Visa informacija ir duomenys, kuriuos Šalis gavo pasirašydama bei vykdydama šią Sutartį, įskaitant istorinius duomenis, strategijas, planus, ateities planus, taip pat informaciją, susijusią su Pavedimo davėjo gaminiais, gamybos veikla, klientais, kainomis, rinkodara, pardavimais ir (ar) platinimu, ir visą kitą informaciją, susijusią su Pavedimo davėju ir jo veikla, (toliau – „**Konfidenciali informacija“**) yra konfidencialūs ir nė viena iš Šalių negali atskleisti Konfidencialios informacijos, susijusios su kita Šalimi, jokiam trečiajam asmeniui be kitos Šalies rašytinio sutikimo.
	2. Šalys susitaria, kad Administratorius gali naudoti Konfidencialią informaciją, susijusią su Pavedimo davėju, tik tuo atveju, jei tai tiesiogiai būtina norint vykdyti Sutartį ir (ar) organizuoti Užstato sistemą (įskaitant bendravimą su Pardavėjais ir Taromatų operatoriais) ir tik ta apimtimi, kuri būtina. Administratorius neturi teisės naudoti Konfidencialios informacijos jokiu kitu tikslu, taip pat siekdamas naudos sau ar tretiesiems asmenims.
	3. Šalys, perduodamos ir (ar) apsikeisdamos Konfidencialia informacija, kuri reikalinga tinkamam Sutarties vykdymui, taip pat laikydamos, saugodamos ar susistemindamos šią informaciją, užtikrina, kad Konfidenciali informacija nebūtų pasiekiama tretiesiems asmenims, ypač Pavedimo davėjo ir Pardavėjų konkurentams.
	4. Nepaisydama šios Sutarties 17.1–17.3 punktų nuostatų, Šalis gali atskleisti Konfidencialią informaciją be rašytinio kitos Šalies sutikimo:
		1. jei Šalis pagal Lietuvos Respublikos įstatymų reikalavimus privalo pateikti Konfidencialią informaciją kompetentingoms valstybės ir (ar) savivaldybių institucijoms, įskaitant teismus. Tokiu atveju Administratorius turi apie tai nedelsdamas informuoti Pavedimo davėją, išskyrus atvejus, kai Konfidenciali informacija turi būti nurodoma valstybės institucijoms teikiamose ataskaitose pagal teisės aktų reikalavimus;
		2. jei Konfidenciali informacija atskleidžiama Šalį atstovaujantiems teisininkams, finansininkams ir (ar) auditoriams, kuriems informacija būtina, norint tinkamai atlikti Šalies pavestas pareigas, susijusias su Sutarties vykdymu, su sąlyga, kad tokie asmenys yra prisiėmę atitinkamus konfidencialumo įsipareigojimus;
		3. tiek, kiek bet kokia Konfidenciali informacija tampa viešai žinoma ir (ar) buvo atskleista bet kokiu būdu, nesusijusiu su Šalies įsipareigojimų pagal šios Sutarties 17 straipsnio nuostatas pažeidimu.
	5. Pavedimo davėjas supranta ir sutinka, kad nuo momento, kai Pavedimo davėjas pateikia Administratoriui duomenis, reikalingus užregistruoti Vienkartinę pakuotę Registre, Administratorius turi teisę perduoti šiuos Pavedimo davėjo pateiktus duomenis ir šių duomenų pagrindu Registre užregistruotą informaciją, įrenginių, skirtų automatizuotai surinkti pakuotes (Taromatų), operatoriams ir Pardavėjams, su kuriais Administratorius yra sudaręs sutartis.
	6. Jei Sutarties vykdymo metu arba bet kokiu atveju Šalis yra įpareigota pagal Lietuvos Respublikos įstatymus pateikti Konfidencialią informaciją valstybės ir (ar) savivaldybių institucijoms ar bet kuriai kitai trečiajai šaliai, Šalis turi imtis visų reikiamų priemonių ir pateikti Konfidencialią informaciją tokiu būdu, formatu ir apibendrintu lygiu, kiek tai atitinka minimalius reikalavimus pagal galiojančius teisės aktus ir kiek tai mažiausiai pažeidžia kitos Šalies verslo ir (ar) su konkurencija rinkoje, susijusius interesus. Tokiu atveju Šalys, teikdamos Konfidencialią informaciją, turi aiškiai nurodyti, kad informacija yra konfidenciali ir sudaro komercinę paslaptį („*Konfidencialu (komercinė paslaptis)“*).
	7. Šioje Sutartyje nustatyti Šalių įsipareigojimai, susiję su Konfidencialia informacija, yra privalomi Šalims visą Sutarties galiojimo laiką ir 3 (trejus) metus po Sutarties nutraukimo.
17. **straipsnis.** **TAIKOMA TEISĖ, SUTARTIES AIŠKINIMAS IR GINČŲ SPRENDIMAS**
	1. Šiai Sutarčiai taikomi ir ji aiškinama pagal Lietuvos Respublikos įstatymus.
	2. Jeigu kuri nors šios Sutarties nuostata prieštarauja Lietuvos įstatymams arba dėl kurios kitos priežasties tampa dalinai arba visai negaliojančia, ji nedaro negaliojančiomis likusių Sutarties nuostatų. Tokiu atveju Šalys susitaria pakeisti negaliojančią nuostatą nauja ir teisėta nuostata, kuri, kiek tai įmanoma, turėtų tą patį teisinį ir ekonominį poveikį kaip ir pakeistoji norma.
	3. Ginčo atveju, aiškinant Sutartį, visada turi būti atsižvelgiama į tai, kad:
		1. Administratorius įgyvendina Pavedimo davėjo pareigas, nustatytas Lietuvos Respublikos pakuočių ir pakuočių atliekų tvarkymo įstatyme, ir pavestas šia Sutartimi pagal šioje Sutartyje ir teisės aktuose nustatytus reikalavimus, kurie taikomi Užstato sistemos administravimui ir tvarkymo organizavimui;
		2. pagal teisės aktų reikalavimus Administratorius privalo visiems gamintojams ir importuotojams, tiekiantiems Lietuvos vidaus rinkai gaminius, supakuotus į vienkartinę pakuotę, už kurią nustatytas užstatas, ir pakuočių pardavėjams, prekiaujantiems šiais gaminiais, teikti paslaugas vienodomis sąlygomis.
	4. Bet koks iš šios Sutarties kylantis arba su ja susijęs ginčas sprendžiamas draugiškomis abiejų Sutarties Šalių pastangomis. Šalims nepavykus ginčo išspręsti draugiškai tarpusavio susitarimu, ginčas turi būti sprendžiamas Lietuvos Respublikos teisme, vadovaujantis Lietuvos Respublikos teise.
18. **straipsnis. KITOS SĄLYGOS**
	1. Visos Sutartyje ir jos prieduose, įskaitant Instrukcijų vadovą, nurodytos kainos, tarifai ir kitos piniginės sumos nurodytos be pridėtinės vertės mokesčio (išskyrus atvejus, kai prie konkrečios sumos yra aiškiai nurodyta, kad į ją įtrauktas pridėtinės vertės mokestis). Vadovaujantis Lietuvos Respublikoje galiojančiais teisės aktais apskaičiuotas pridėtinės vertės mokestis bus pridedamas prie pagal šią Sutartį mokėtinų sumų.
	2. Visi pranešimai, sutikimai, įspėjimai, reikalavimai ir kita korespondencija, susijusi su Sutartimi ir (ar) ginčais, kylančiais iš Sutarties, (toliau – „**Pranešimai**“) laikomi tinkamai įteiktais Šaliai, jei Pranešimas įteiktas asmeniškai pasirašytinai, išsiųstas registruotu laišku arba per kurjerį su pranešimu apie įteikimą, kuris užtikrintų Pranešimo gavimo fakto patvirtinimą. Pranešimai taip pat gali būti siunčiami Šaliai faksu arba Šalies nurodytu elektroninio pašto adresu, išskyrus atvejus, kai Sutartyje aiškiai nurodyta, kad Pranešimas turi būti rašytinės formos / pateiktas raštu.
	3. Vienos Šalies Pranešimai yra laikomi kitos Šalies gautais: įteikimo dieną, jeigu įteikta pasirašytinai; kitą dieną po įteikimo, jeigu Pranešimas išsiųstas registruotu paštu; išsiuntimo dieną, jeigu išsiųsta faksu arba elektroniniu paštu ne vėliau kaip iki 16 val. 45 min. (jeigu išsiųsta vėliau, Pranešimai laikomi įteiktais kitą dieną po išsiuntimo).
	4. Šalys privalo nedelsdamos raštu informuoti kitą šalį apie savo rekvizitų (buveinės (tiek registruotos, tiek faktinės) adreso, faksų, telefonų numerių, banko sąskaitų, banko kodų, atsakingų asmenų ir kt.), nurodytų šioje Sutartyje ar vėliau pasikeitusių, pasikeitimus. Iki raštiško pranešimo gavimo dienos visos prievolės ir veiksmai, įvykdyti pagal iki tol žinomus Šalių rekvizitus, laikomi įvykdytais tinkamai.
	5. Pavedimo davėjas neturi teisės perduoti visų ar dalies šioje Sutartyje nustatytų savo teisų ir (ar) pareigų be išankstinio raštiško Administratoriaus sutikimo, išskyrus reorganizavimo ar verslo perleidimo atvejus. Nepaneigiant to, ši Sutartis ir joje nurodytos teisės ir pareigos yra privalomos ir galioja Pavedimo davėjo teisių ir (ar) pareigų perėmėjams.

|  |  |
| --- | --- |
| **ADMINISTRATORIUS:** | **PAVEDIMO DAVĖJAS:** |
| Viešoji įstaiga **„Užstato sistemos administratorius“** | UAB **„** “ |
| Buveinė Lentvario g. 22, Vilnius, Lietuvos Respublika LT- 02300  | Buveinė  |
| Juridinio asmens kodas 303370260 | Juridinio asmens kodas  |
| PVM mokėtojo kodas LT100008806612 | PVM mokėtojo kodas  |
| Atsiskaitomoji sąskaita LT86 7044 0600 0820 3295 | Atsiskaitomoji sąskaita:  |
| Bankas AB SEB bankas Lietuvos skyrius | Bankas  |
| Telefonas 8 5 2031210Faksas Elektroninis paštas info@usad.lt | Telefonas Faksas Elektroninis paštas  |
| Atstovaujama generalinio direktoriaus Gintaro Varno | Atstovaujama  |
| *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_* *(parašas)*A.V. | *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_* *(parašas)* A.V. |